Booysens-geweld: Man oorlede | Maroela Media
Stephan Harris (28), 'n verstandelik gestremde man, wat tydens die onderonsie beseer is, het Maandagoggend aan sy beserings beswyk. Foto: Marthinus Harris/Facebook.
Die geweld, wat ongeveer twee weke gelede in Bremerstraat in Booysens, in die weste van Pretoria, uitgebreek het, het 'n tragiese wending geneem.
Stephan Harris (28), 'n verstandelik gestremde man, wat tydens die onderonsie beseer is, het Maandagoggend aan sy beserings beswyk. Harris is op die aand van 27 Januarie in 'n kritieke toestand in die Kalafong-hospitaal opgeneem, nadat hy ernstige skedelbreuk opgedoen het.
Volgens 'n familievriend, Manie Hough, is hy agt keer op sy kop geslaan, met iets wat soos 'n panga of byl gelyk het. Harris is ook op asemhalingsondersteuning geplaas, omdat hy longtrauma opgedoen het.
Dit het verlede week begin beter gaan met Harris. Hy is van die asemhalingsondersteuningsmasjien afgehaal, sodat hy self kon asemhaal en na 'n private saal in die hospitaal geskuif. Hy het egter vroeg Maandagoggend 'n terugslag gehad en is om 08:30 breindood verklaar, waarna dokters hom teen 11:00 van die lewensondersteunende masjiene afgehaal en dood verklaar het.
"Dit eet my op! As ek geweet het hy was in daardie gepeupel sou ek hom daar gaan uithaal het. Ek het hulle van agter af gestaan en dophou, maar nie besef hy is tussen hulle nie. Hy is net te maklik beïnvloedbaar," het 'n ontstelde Hough gesê.
Hough, 'n vragmotorbestuurder en Dorris Bates was Harris se voogde. "Ons het hom sowat 'n jaar gelede letterlik van die straat opgetel en kyk wat het ons nou oor man!
"Hy was 'n goeie mens. Hy't ons altyd laat lag en het altyd 'n ou grappie gemaak," het Hough gesê. Hy sê hulle grootste uitdaging is om nou om genoeg geld vir Harris se begrafnis bymekaar te skraap.
"Nadat ek van sy mediese koste betaal het, het ons net R500 oor. Ek is 'n vragmotorbestuurder man, ek sal betaal wat ek moet, maar ek weet nie waar die res van die geld vandaan gaan kom nie. Maar ek is seker die Here sal voorsien. Ag die kind was 'n goeie mens… die Here sal voorsien man," het 'n ontstelde Hough gesê.
Inwoners van Booysens het slaags geraak nadat plakkershutte langs 'n informele nedersetting in Bremerstraat opgerig is. Die mense wat die hutte opgerig het, is verlede week van Jeffsville, 'n informele nedersetting naby Atteridgeville, verskuif, toe plakkershutte in die gebied in 'n sinkgat verdwyn het.
Die inwoners van Booysens wou verhoed dat nog strukture op die grond opgerig word en 'n skermutseling het tussen die groepe uitgebreek, waartydens agt mense beseer is. Die Tshwane-metroraad het die betrokke partye glo nie betyds van hul besluit, om die mense na die grond te skuif ingelig nie, maar intussen is planne gemaak om die 11 gesinne na 'n ander stuk grond te verskuif.
Atteridgeville Bremer-straat Pretoria wes
En nou se niemand niks!!!
Ai man! So jammer om dit te lees.
TSHWANE METRORAAD MOET SY HOSPITAALONKOSTE EN SY BEGRAFNIS BETAAL, VERGOED DIE FAMILIE WIE JULLE HIERDIE LEED aangedoen het het omdat julle nie die inwoners betyds in kennis gestel het nie.~!! Dis nou te laat vir hierdie man, maar vergoed die mense wat vir hom gesorg het. Dit is GEENSINS 'n verskoning nie, dit maak dit net makliker vir hulle.
dis nou NIE die nuus wat ek wou hoor nie, siestog ai :-(
ek wonder hoe kan mens in verbinding kom en dalk sommer begin bedel vir 'n geldjie om die man 'n ordentlike begrafnis te gee?
ek's seker as van die besighede daai kant weet sal daar 'n borg of 2 wees
Nou moet daar 'n moord klagte ondersoek word!
Manie, gaan praat met Help mekaar begrafnis ondernemers in Claremont straat. Ek is seker tussen hulle en ons Pretorianers sal ons kan help met die kostes vir die begrafnis.
MM, kan julle dalk help met admin van 'n rekening waar donasies in kan gaan. As elke leser van MM net R5 kan gee, glo ek die gelde is gedek.